Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 333/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„PECORINO DEL MONTE PORO“

EÚ č.: PDO-IT-02420 – 16.5.2018

CHOP (X) CHZO ()

1. Názov

„Pecorino del Monte Poro“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Pecorino del Monte Poro“ s CHOP je syr z ovčieho mlieka. V závislosti od času zrenia existujú tri typy:

fresco (čerstvý), uchováva sa 20 – 60 dní,

semistagionato (polozrelý), zreje 61 dní až šesť mesiacov,

stagionato (zrelý), zreje 6 – 24 mesiacov.

V čase uvádzania na trh musí vykazovať tieto vlastnosti:

Fyzikálne vlastnosti

Tvar: okrúhly s plochou vrchnou a spodnou stranou.

Priemer plochých stien: 6 – 40 cm,

Výška boku: 6 – 20 cm.

Hmotnosť: Druhy fresco a semistagionato majú hmotnosť 600 g až 2,5 kg, syry stagionato až do 10 kg.

Kôra: Tvrdá a drsná, farba na škále od zlatožltej (pri druhu fresco) po svetlohnedú až hnedú (semistagionato a stagionato), s červenastými tónmi, ak sa na kôru naniesla vrstva extra panenského olivového oleja a čili papričiek.

Syrová hmota: kompaktná, príležitostne nepravidelne posiata malými okami. Farba v reze sa pohybuje od bielej (fresco) po rôzne intenzívnu slamenožltú (semistagionato a stagionato). Nakrájaný druh fresco vykazuje mäkkú konzistenciu, druhy semistagionato a stagionato vykazujú výraznejšie stupne tvrdosti.

Chemické vlastnosti

Obsah tuku v sušine: ≥ 45 %;

bielkoviny (N x 6,25): ≥ 20 %.

Organoleptické vlastnosti

Chuť: Syr má výraznú arómu s tónmi pripomínajúcimi divorastúce kvety, krovie oblasti Stredozemného mora a seno. Vyznačuje sa bohatou a príjemne orechovou chuťou, ktorá je o to intenzívnejšia, o čo syr dlhšie zrie, druh stagionato má preto výrazne ostré tóny a plnú chuť.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Pecorino del Monte Poro“ sa vyrába zo surového ovčieho mlieka z dvoch dojení (z rána dňa výroby syra a z predchádzajúceho večera). Ovce sa chovajú v oblasti opísanej v bode 4 vo voľnom výbehu, pričom do ohrady sa zatvárajú len v noci. Ich krmivo tvoria rastlinné druhy pochádzajúce z oblasti Monte Poro, v lete ako čerstvé krmivo, v zime ako seno. V rokoch s mimoriadne nepriaznivými poveternostnými podmienkami v dôsledku sucha alebo tuhej zimy, keď nie je dostatok krmiva pre stáda, množstvo krmiva s uvedenými vlastnosťami môže klesnúť na úroveň 70 %, pretože sú povolené dodávky slamy pochádzajúcej z iných oblastí než je oblasť, na ktorú sa CHOP vzťahuje, pričom však takáto slama môže tvoriť maximálne 30 % celkového krmiva oviec. Počas obdobia laktácie a s cieľom zaručiť dostatočnú výživu oviec možno až 15 % krmiva doplniť obilninami a strukovinami (celými, mletými alebo v podobe vločiek), minerálnymi soľami a vitamínmi, ktoré nemusia pochádzať z oblasti výroby špecifikovanej na účely CHOP, pretože na mieste nie je možné vyprodukovať ich v dostatočnom množstve z dôvodu hornatého terénu, podnebných podmienok a pracovného zamerania miestneho obyvateľstva.

Súčasťou krmiva nesmú byť žiadne geneticky modifikované organizmy. Na zrazenie mlieka sa používa vystielanie zo štvrtého žalúdka jahniat a/alebo kozliat kŕmených výlučne mliekom.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Ovce sa musia chovať a syr „Pecorino del Monte Poro“ sa musí vyrábať a dozrievať v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Pecorino del Monte Poro“ sa môže predávať v celku alebo naporciovaný.

3.6. Špecifické pravidlá označovania výrobku, na ktorý sa vzťahuje registrovaný názov

Pri uvedení na trh sa na jednu z dvoch plochých strán celých syrov a na balenia porcií a plátkov musia pripevniť etikety.

Na etiketách musia byť jasne a čitateľne uvedené tieto informácie:

— „Pecorino del Monte Poro“ (názov nemožno prekladať, ale možno zahrnúť preklady do jazykov európskych krajín, kde sa výrobok má predávať) a údaj „Denominazione di Origine Protetta“ alebo „DOP“ (chránené označenie pôvodu alebo CHOP), aj v preklade,

— druh syra podľa času zrenia, teda: fresco, semistagionato alebo stagionato,

— logo výrobku, ako je znázornené ďalej v texte.

Nesmú sa doplniť žiadne iné než výslovne stanovené opisy.

Mená a názvy, obchodné názvy, názvy značiek sa môžu uviesť za predpokladu, že nemajú pochvalný význam a nemôžu spotrebiteľa uviesť do omylu. Iné pravdivé a overiteľné zmienky povolené podľa aktuálnych právnych predpisov sa takisto môžu uviesť, za predpokladu, že nie sú v rozpore s účelmi a obsahom špecifikácie výrobku.

4. Stručné vymedzenie zemepisnej oblasti

Ovce sa chovajú a syr „Pecorino del Monte Poro“ sa vyrába a dozrieva výlučne v oblasti, ktorá zahŕňa tieto obce (ktoré všetky patria do správnej oblasti Monte Poro v provincii Vobo Valentia): Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi a Francica.

5. Súvislosť so zemepisnou oblasťou

Oblasť výroby sa rozprestiera medzi zálivom pri meste Lamezia a planinou pri meste Gioia Tauro, na severe je ohraničená planinou pri jazere Angitola, na juhu planinou pri meste Rosarno a na západe pásmom Apenín pri meste Catanazaro.

Miestna vegetácia tvorí prevažnú časť krmiva oviec (minimálne 70 %) na paši. Na strmých, ťažko prístupných oblastiach náhornej plošiny Poro využívanej ako pasienky pre ovce rastú odolné husté druhy krovia typického pre stredozemnú oblasť, napríklad kručinka španielska, myrta obyčajná, divé olivovníky, pistácia mastixová a hloh [Simone Cesare Lombardi, 2003: Il Poro e la Costa di Capo Vaticano („Hora Poro a pobrežie Capo Vaticano Coast“)]. Syr „Pecorino del Monte Poro“ sa od iných ovčích syrov líši jedinečným organoleptickým profilom (buket), za ktorý vďačí práve týmto krovinám a miestnej vegetácii. Jeho chuť sa citeľne vyznačuje tak zamatovou štruktúrou, ako aj nádychom bylín a kvetín z oblasti Monte Poro i mierne orechovou alebo trávnatou dochuťou. Aromatické látky v miestnej vegetácii sú totiž rozpustné v tuku, takže sa prenášajú do mlieka a následne do syra, ktorý sa z neho vyrába. Okrem toho aj niektoré jedinečné aspekty výroby syra predstavujú záruku neopakovateľného buketu, konkrétne:

— používanie surového plnotučného mlieka, ktoré sa zbiera a spracúva bez akejkoľvek tepelnej úpravy, ktorá by mohla viesť k zmene jeho organoleptických vlastností a

— nízka teplota procesu výroby syra (32 – 38 °C), vďaka ktorým sa zachovávajú rozpustené aromatické látky a obmedzuje prchavosť chutí.

Navyše skutočnosť, že niektoré úkony procesu výroby syra sa naďalej vykonávajú ručne, je dôkazom vysokej miery špecializácie a remeselného majstrovstva v systéme výroby, ktoré sa len zriedkakedy nájdu u syrárov inde než v predmetnej oblasti. Ich odbornosť priamo ovplyvňuje kvalitu určitých fáz výrobného cyklu (napr. pridávanie syridla a zrážanie mlieka, tvarovanie a dozrievanie syra), vďaka čomu syr nadobúda status „typického výrobku“ pre svoje úzke spojenie s oblasťou výroby.

Zmienky o syre a jeho spojení s miestom pôvodu pochádzajú už zo stáročných písomných prameňov, od diela humanistu a historika Gabriele Barrio z Vibo Valentia De antiquitate et situ Calabriae z roku 1571 až po esej Saggio per l’economia campestre per la Calabria Ultra (Štúdia vidieckeho hospodárenia v južnej Kalábrii) kálábrijského ekonóma a filozofa Domenica Grimaldiho zo Seminara z roku 1770. Toto spojenie prežilo do súčasnosti, čo dokladajú aj písomnosti Saveria Di Bella z roku 1985 („Ovčie syry a syry typu ricotta z oblasti Poro sú biele, jemné s bohatou chuťou vďaka miestnym pasienkom a rozšírenému výskytu pamajoránu, ktorý tu rastie.“), rôzne vydania atlasu Atlante dei prodotti tipici. I formaggi (Atlas typických výrobkov – syry), ktorý pripravuje Národný inštitút pre sociológiu vidieckych oblastí („Pasienky oblasti Monte Poro a pohorie San Bruno sú bohaté na rôzne druhy tráv, pričom mnohé z nich sú aromatické. Syr vyrábaný v tejto oblasti radi kupujú prímorskí turisti, ktorí si cenia jeho kvalitu a povesť.“)a napríklad aj publikácia Italian Cheese: A Guide to Their Discovery and Appreciation (Talianske syry: sprievodca k ich objavovaniu a vychutnávaniu) organizácie Slow Food z roku 1999 („Trávy na pasienkoch v oblasti Monte Poro sú mimoriadne bohaté na prvky zvýrazňujúce chuť a arómu a ovčie syry vyrábané v tejto oblasti sa vždy tešili vynikajúcej povesti.“) a encyklopédia Paola Massobria il Golosario uverejnená v roku 2006 („Syr za svoju exkluzívnu a vysoko aromatickú chuť vďačí trávam, ktoré tvoria krmivo miestnych plemien oviec a kôz.“) Nemožno opomenúť ani skutočnosť, že „Pecorino del Monte Poro“ v roku 2012 na podujatí Salone del Gusto v Turíne získal mimoriadne ocenenie Gambero Rosso, čím sa zaradil medzi 17 najlepších talianskych syrov.

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

Úplne znenie špecifikácie výrobku sa nachádza na tejto webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

na domácej stránke ministerstva poľnohospodárstva, potravinárstva a lesníctva (www.politicheagricole.it). Text je dostupný pri kliknutí na „Qualità“ (v pravom hornom rohu obrazovky), potom na „Prodotti DOP IGP STG“ (na ľavej strane obrazovky) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.